Source: http://www.minv.sk/?registracia-zaujmoveho-zdruzenia-pravnickych-osob
Timestamp: 2020-06-05 16:09:40+00:00
Document Index: 11640023

Matched Legal Cases: ['§ 19', '§ 47', '§ 20', '§ 20', '§ 70', '§ 92']

REGISTRÁCIA ZÁUJMOVÉHO ZDRUŽENIA PRÁVNICKÝCH OSÔB, Ministerstvo vnútra SR - Verejná správa
REGISTRÁCIA ZÁUJMOVÉHO ZDRUŽENIA PRÁVNICKÝCH OSÔB
Predmetom činnosti
združení by malo byť najmä uspokojovanie oprávnených záujmov a potrieb jeho zakladateľov (členov). Mohlo by ísť "najmä" o zabezpečenie koordinácie niektorých spoločných činností, odborných služieb, humanitných cieľov, rozvojových programov, zastupovanie zakladateľov (členov) pred štátnymi, spoločenskými a inými orgánmi a inštitúciami
Založenie združenia možno vykonať dvoma spôsobmi:
Zakladateľskou zmluvou – uzavretou zakladateľmi (opatrenou ich názvami, podpismi a pečiatkami). K zmluve musia byť priložené stanovy a určenie osôb oprávnených konať v mene združenia (štatutárne orgány) schválené zakladateľmi
Uznesením ustanovujúcej členskej schôdze. K uzneseniu musí byť pripojená zápisnica, v ktorej sa uvedie:
že došlo k založeniu združenia, t.j. ktoré právnické osoby so združením súhlasili
účel, ktorý sa má takýmto združení dosiahnuť
zoznam zakladajúcich členov s ich názvami, sídlom a podpismi členov. Podľa § 19 c) OZ sídlom právnickej osoby sa rozumie adresa, na ktorej sa uskutočňuje organizovanie jej činnosti
K zápisnici musia byť priložené:
stanovy schválené ustanovujúcou členskou schôdzou, resp. zakladateľmi
určenie osôb oprávnených konať v mene združenia (štatutárne orgány), ktoré schválila ustanovujúca členská schôdza
Registráciu vykonávajú okresné úrady v sídle kraja – odbory všeobecnej vnútornej správy. Register záujmových združení právnických osôb je zverejnený na internetovej stránke sekcie verejnej správy Ministerstva vnútra Slovenskej republiky a na internetových stránkach príslušných úradov.
Návrh na zápis do registra podáva osoba splnomocnená zakladateľmi alebo ustanovujúcou členskou schôdzou.
Združenie vzniká zápisom do registra združení. Register vedie okresný úrad v sídle kraja príslušný podľa sídla združenia. Konanie o registrácii združenia sa začína na písomný návrh, ktorý podáva splnomocnená osoba na tento úkon, poverená zakladateľmi alebo ustanovujúcou členskou schôdzou.
Združenie nadobúda právnu spôsobilosť a stáva sa právnickou osobou zápisom do registra. Rozhodnutie o zápise má mať formu rozhodnutia v správnom konaní. Z uvedeného dôvodu musí obsahovať všetky náležitosti určené v ustanovení § 47 zákona č. 71/1967 Zb. o správnom konaní. O odvolaní proti rozhodnutiu registrového úradu rozhoduje Ministerstvo vnútra SR. Registrový úrad oznámi vznik združenia, jeho názov a sídlo krajskej správe Štatistického úradu SR do 10 dní odo dňa registrácie.
K návrhu na zápis do registra sa prikladá
zakladateľská zmluva alebo uznesenie a zápisnica z ustanovujúcej členskej schôdze
určenie osôb oprávnených konať v mene združenia (meno a priezvisko, adresa bydliska)
správny poplatok vo výške 66,- €
Do registra združení sa zapisujú tieto údaje:
orgány, prostredníctvom ktorých združenie koná
mená osôb vykonávajúcich ich pôsobnosť (štatutárni zástupcovia)
Do registra združení sa zapisuje aj zmena alebo zánik zapisovaných skutočností (zmena sídla, štatutárnych orgánov a pod.).
Náležitosti stanov (§ 20h)
orgány združenia a vymedzenie ich pôsobnosti
spôsob zrušenia združenia a naloženie s jeho likvidačným zostatkom
Stanovy môžu obsahovať aj ďalšie skutočnosti, napr. členstvo v združení možno viazať na určitý členský príspevok. Stanovy schvaľujú zakladatelia alebo ustanovujúca členská schôdza. Stanovy určia spôsob, ktorým sa stanovy menia a dopĺňajú. Voľba formy založenia združenia (zmluvou, uznesením ustanovujúcej členskej schôdze) závisí od počtu právnických osôb, ktoré sa rozhodli združenie založiť.
Zánik ZZPO
Podľa § 20j ods. 2) OZ združenie zaniká výmazom z registra. Spôsob zrušenia združenia a tiež naloženie s jeho likvidačným zostatkom určujú stanovy. Pokiaľ majetok združenia neprechádza na právneho nástupcu, vyžaduje sa pred zánikom združenia jeho likvidácia. Pri nej sa primerane použijú ustanovenia Obchodného zákonníka o likvidácii obchodných spoločností (§§ 70 až 75, § 92).
Záujmové združenie právnických osôb - Výpis z Registra - Žiadosť (17.02.2020) (41,0 kB)
Záujmové združenie právnických osôb - Návrh na zápis (41,3 kB)
Záujmové združenie právnických osôb - Zmena v Registri (41,7 kB)